Document ID: 32006R1263

KOMISJONI MÄÄRUS (EÜ) nr 1263/2006,
23. august 2006,
millega põllumajandussaaduste ekspordi suhtes Liibanoni sätestatakse erandid määrustest (EÜ) nr 1464/95, (EÜ) nr 174/1999, (EÜ) nr 800/1999, (EÜ) nr 1291/2000, (EÜ) nr 1342/2003, (EÜ) nr 633/2004, (EÜ) nr 1138/2005, (EÜ) nr 951/2006 ja (EÜ) nr 958/2006
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. oktoobri 1975. aasta määrust (EMÜ) nr 2777/75 kodulinnulihaturu ühise korralduse kohta, (1) eriti selle artikli 3 lõiget 2, artikli 8 lõiget 12 ja artiklit 15, ning põllumajandussaaduste ja -toodete turgude ühist korraldust käsitlevate muude määruste asjaomaseid artikleid,
ning arvestades järgmist:
(1)
Põllumajandussaaduste ja -toodete eksporti käsitlevad ühiseeskirjad on esitatud komisjoni 15. aprilli 1999. aasta määruses (EÜ) nr 800/1999, milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad, (2) ning komisjoni 9. juuni 2000. aasta määruses (EÜ) nr 1291/2000, millega sätestatakse põllumajandussaaduste ja -toodete impordi- ja ekspordilitsentside ning eelkinnitussertifikaatide süsteemi kohaldamise ühised üksikasjalikud eeskirjad. (3)
(2)
Erandlik olukord Liibanonis on tekitanud suurt kahju eksportijate majanduslikele huvidele ja kahjustanud võimalusi eksportida tooteid määrustes (EÜ) nr 800/1999 ja (EÜ) nr 1291/2000 sätestatud tingimustel.
(3)
Seepärast tuleb erimeetmete vastuvõtmisega piirata seda kahjulikku mõju, et viia lõpule eespool nimetatud olukorra tõttu pooleli jäänud eksporditoimingud. Eelkõige tuleks sätestada erandid teatavatest sätetest, mida kohaldatakse ekspordimenetlustes, nagu sätted ajapiirangute kohta määrustes (EÜ) nr 800/1999 ja (EÜ) nr 1291/2000, sätted piima ja piimatoodete ekspordilitsentside ja eksporditoetuste kohta komisjoni 26. jaanuari 1999. aasta määruses (EÜ) nr 174/1999, millega kehtestatakse nõukogu määruse (EMÜ) nr 804/68 rakendamise üksikasjalikud erieeskirjad piima ja piimatoodete ekspordilitsentside ja -toetuste kohta, (4) sätted komisjoni 28. juuli 2003. aasta määruses (EÜ) nr 1342/2003, millega sätestatakse teravilja ja riisi impordi- ja ekspordilitsentside süsteemi kohaldamise üksikasjalikud erieeskirjad, (5) ning komisjoni 30. märtsi 2004. aasta määruses (EÜ) nr 633/2004, millega kehtestatakse ekspordilitsentside süsteemi üksikasjalikud rakenduseeskirjad kodulinnuliha sektoris. (6)
(4)
Suhkrusektori toodete puhul tuleks sätestada erandid komisjoni 27. juuni 1995. aasta määrusest (EÜ) nr 1464/95 (üksikasjalikest erieeskirjadest impordi- ja ekspordilitsentside süsteemi kohaldamiseks suhkrusektoris) (7) litsentside suhtes, mille taotlused esitati enne 1. juulit 2006, komisjoni 15. juuli 2005. aasta määrusest (EÜ) nr 1138/2005 (mis käsitleb alalist pakkumismenetlust valge suhkru ekspordimaksude ja/või eksporditoetuste kindlaksmääramiseks 2005/2006. turustusaastaks), (8) komisjoni 30. juuni 2006. aasta määrusest (EÜ) nr 951/2006 (millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris) (9) litsentside suhtes, mille taotlused esitati enne 1. juulit 2006, ja komisjoni 28. juuni 2006. aasta määrusest (EÜ) nr 958/2006 (mis käsitleb alalist pakkumismenetlust valge suhkru eksporditoetuste kindlaksmääramiseks 2006/2007. turustusaastaks). (10)
(5)
Erandeid kohaldatakse ainult nende ettevõtjate puhul, kes suudavad ekspordidokumentide või nõukogu 21. detsembri 1989. aasta määruse (EMÜ) nr 4045/89 (Euroopa Põllumajanduse Arengu- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt ning direktiivi 77/435/EMÜ kehtetuks tunnistamise kohta) (11) artikli 1 lõikes 2 nimetatud dokumentidega tõendada, et tooted olid ette nähtud eksportimiseks Liibanoni.
(6)
Et kergendada kõigi nende ettevõtjate olukorda, kellele on tekitanud kahju erandlik olukord Liibanonis, peaks see määrus hakkama kehtima alates 1. juulist 2006.
(7)
Käesoleva määrusega ettenähtud meetmed on kooskõlas asjaomaste korralduskomiteede arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Erandina määruse (EÜ) nr 1464/95 artikli 6 lõikest 3, määruse (EÜ) nr 174/1999 artiklist 6, määruse (EÜ) nr 1342/2003 artiklist 7, määruse (EÜ) nr 633/2004 artiklist 2, määruse (EÜ) nr 1138/2005 artiklist 13, määruse (EÜ) nr 951/2006 artiklist 8 ja määruse (EÜ) nr 958/2006 artikli 12 lõikest 2 pikendatakse litsentsi valdaja taotlusel kõnealuste määruste alusel väljaantud ekspordilitsentside, mille taotlused olid esitatud 20. juuliks 2006, kehtivust:
a)
kolme kuu võrra litsentside puhul, mille kehtivus lõpeb juulikuus;
b)
kahe kuu võrra litsentside puhul, mille kehtivus lõpeb augustikuus;
c)
ühe kuu võrra litsentside puhul, mille kehtivus lõpeb septembrikuus.
2. Erandina määruse (EÜ) nr 1291/2000 artikli 32 lõike 1 punkti b alapunktist i ning määruse (EÜ) nr 800/1999 artikli 7 lõikest 1 ja artikli 34 lõikest 1 pikendatakse 60päevast tähtaega litsentsi valdaja taotlusel 150 päevani toodete puhul, mille ekspordi tolliformaalsused on lõpetatud hiljemalt 20. juuliks 2006, või mille suhtes hiljemalt 20. juulil 2006 kohaldati nõukogu määruse (EMÜ) nr 565/80 (12) artiklites 4 ja 5 ettenähtud korda.
3. Suurendamist 10 % või 15 % võrra, millele on viidatud määruse (EÜ) nr 800/1999 artikli 25 lõikes 1 ja artikli 35 lõike 1 teises lõigus, ning mahaarvamist 20 % võrra, millele on viidatud kõnealuse määruse artikli 18 lõikes 3, ei kohaldata litsentsi alusel toimuva ekspordi puhul, kui litsentsitaotlus oli esitatud hiljemalt 20. juuliks 2006.
Kui õigus toetusele on kaotatud Liibanonis valitsenud erandliku olukorra tõttu, siis määruse (EÜ) nr 800/1999 artikli 51 lõike 1 punktis a sätestatud sanktsiooni ei kohaldata.
Artikkel 2
Artiklit 1 kohaldatakse toodetele, mis on loetletud komisjoni määruse (EMÜ) nr 3846/87 (13) I lisa jagudes 1, 2, 3, 4, 7, 9, 13 ja 14, kui asjaomane ettevõtja suudab pädevale asutusele esitada veenvad tõendid, et tooted olid ette nähtud eksportimiseks Liibanoni.
Pädeva asutuse hinnang põhineb ekspordilitsentsil, ekspordideklaratsioonil või määruse (EMÜ) nr 4045/89 artikli 1 lõikes 2 viidatud äridokumentidel.
Artikkel 3
31. jaanuariks 2007 teatavad liikmesriigid komisjonile seoses iga artiklis 1 sätestatud meetmega asjaomaste toodete kogused, näidates ära järgmised üksikasjad: litsentsi number ja väljaandmise kuupäev, eksporditoetuse nomenklatuuri kood, toote kogus, litsentsi kehtivuse esialgne ja pikendatud tähtaeg.
Artikkel 4
Käesolev määrus jõustub selle Euroopa Liidu Teatajas avaldamise päeval.
Käesolevat määrust kohaldatakse alates 1. juulist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. august 2006

Labels: 3
18
15